O‘zbekiston Respublikasi Oliy Majlisi Qonunchilik palatasi huzuridagi Yoshlar parlamentining 2021-yilda amalga oshirilgan ishlari to‘g‘risidagi axboroti haqida

O‘zbekiston Respublikasi Oliy Majlisi Qonunchilik palatasi huzuridagi Yoshlar parlamentining (bundan buyon matnda Yoshlar parlamenti deb yuritiladi) 2021-yilda amalga oshirilgan ishlari to‘g‘risidagi axborotini ko‘rib chiqib, O‘zbekiston Respublikasi Oliy Majlisi Qonunchilik palatasi ta’kidlaydiki, hisobot davrida Yoshlar parlamenti tomonidan yoshlarni qo‘llab-quvvatlash, ularning huquqiy ongi va savodxonligini oshirish, ularni jamiyatning siyosiy jihatda faol qatlamga aylantirishga ustuvor vazifa sifatida qaralgan.
 Yoshlarning siyosiy-huquqiy bilim va ko‘nikmalarini boyitish, qonunchilik va qonun ijodkorligi jarayoniga yoshlarni jalb etish hamda qabul qilinayotgan qonunlarni yoshlar orasida keng targ‘ib qilish orqali ularning parlament hayotiga daxldorligini oshirish masalalariga alohida e’tibor qaratilgan.
 Xususan, Yoshlar parlamenti tomonidan 2021-yilda O‘zbekiston Respublikasi Oliy Majlisi Qonunchilik palatasiga kiritilgan qonun loyihasi yuzasidan 87 ta taklif tayyorlangan bo‘lib, ulardan 27 tasi qonun loyihalarini takomillashtirish jarayonida inobatga olingan.
 O‘tgan davrda qabul qilingan qonunlarning mazmun-mohiyati, yoshlarning parlament faoliyati va qonun ijodkorligining barcha bosqichlaridan xabardorligini oshirish masalalariga bag‘ishlangan 98 ta o‘quv-seminar va konferensiyalar tashkil etilgan.
 Hisobot davrida Yoshlar parlamenti tomonidan xalqaro aloqalarni mustahkamlashga, xususan, xorijiy mamlakatlar yoshlari bilan o‘zaro hamkorlik qilish masalalariga ham e’tibor qaratilgan.
 Jumladan, Yoshlar parlamenti a’zosi O. Shavkatov Qozog‘iston Respublikasining Turkiston shahrida tashkil etilgan “Turkiston — turk dunyosi beshigi” xalqaro yoshlar sammitida, X. Akramov Omsk viloyatida ilk marotaba tashkil qilingan “Rossiya va Markaziy Osiyo” yoshlar forumida faol ishtirok etdi.
 Yoshlar parlamentining faoliyati ommaviy axborot vositalarida jami 16 348 marotaba, xususan, televideniyeda 625 marotaba, radioda 334 marotaba, bosma nashrlarda 2 312 marotaba, internet sahifalari va ijtimoiy tarmoqlarda 13 077 marotaba yoritilgan.
 Yoshlar parlamentining 2021-yildagi faoliyati ayrim masalalarga yetarlicha e’tibor qaratilmaganligini, shuningdek, yoshlar bilan amaliy hamkorlikni yanada kuchaytirish lozimligini ham ko‘rsatmoqda.
 Xususan, Yoshlar parlamentining O‘zbekiston Respublikasi Oliy Majlisi Qonunchilik palatasidagi siyosiy partiyalar fraksiyalari va qo‘mitalar bilan hamkorligi hamda qonun ijodkorligi va parlament nazorati tadbirlaridagi ishtirokini ta’minlash borasidagi ishlar yetarli darajada tashkil etilmagan.
 Hududlardan saylangan Yoshlar parlamenti a’zolarining joylarda yoshlar bilan ishlash borasidagi faoliyati samarali yo‘lga qo‘yilmagan. Ularning yoshlar bandligini ta’minlash, ular o‘rtasidagi huquqbuzarliklarning oldini olish, “Yoshlar daftari”ga kiritilgan hamda uyushmagan yoshlarning ijtimoiy-iqtisodiy muammolarini hal etishdagi o‘rni sezilmayapti.
 Xorijiy mamlakatlarda tahsil olayotgan va mehnat qilayotgan yoshlarning huquqlari va manfaatlarini himoya qilish, odam savdosi va qonunga xilof mehnat migratsiyasiga qarshi kurashishga qaratilgan tadbirlarni amalga oshirish borasida ham yetarlicha tashabbus ko‘rsatilmagan.
 Yuqorida bayon etilganlardan kelib chiqib, O‘zbekiston Respublikasi Oliy Majlisi Qonunchilik palatasi qaror qiladi:
 1. O‘zbekiston Respublikasi Oliy Majlisi Qonunchilik palatasi huzuridagi Yoshlar parlamenti raisi Sh. Joldasovaning O‘zbekiston Respublikasi Oliy Majlisi Qonunchilik palatasi huzuridagi Yoshlar parlamentining 2021-yilda amalga oshirilgan ishlari to‘g‘risidagi axboroti ma’lumot uchun qabul qilinsin.
 2. O‘zbekiston Respublikasi Oliy Majlisi Qonunchilik palatasining Yoshlar masalalari bo‘yicha komissiyasiga:
 Yoshlar parlamentining ishini samarali tashkil etish, uning faoliyatiga yoshlarni keng jalb etish;
 deputatlarning saylov okrugidagi ishlari hamda hududlarda o‘tkazadigan nazorat-tahlil tadbirlarida Yoshlar parlamenti a’zolarining ishtirokini ta’minlash;
 har chorak yakuni bo‘yicha Yoshlar parlamentining yig‘ilishini o‘tkazish va unda amalga oshirilgan ishlar yuzasidan Yoshlar parlamentining axborotini eshitib borish;
 Yoshlar parlamentining O‘zbekiston Respublikasi Oliy Majlisi Qonunchilik palatasidagi siyosiy partiyalar fraksiyalari va qo‘mitalari, shuningdek vazirlik va idoralar bilan hamkorlik qilishida ko‘maklashish tavsiya etilsin.
 3. Yoshlar parlamenti (Sh. Joldasova):
 Yoshlarning huquq va erkinliklari hamda qonuniy manfaatlarini himoya qilishga oid qonun hujjatlarini takomillashtirish, qonun ijodkorligi va huquqni qo‘llash amaliyotining dolzarb muammolarini yoshlar ishtirokida muhokama qilish hamda ularni bartaraf etishga qaratilgan takliflar tayyorlash;
 Yoshlar parlamentining O‘zbekiston Respublikasi Oliy Majlisi Qonunchilik palatasi va uning organlari bilan hamkorlik qilish borasidagi ishlarini yanada jonlantirish;
 yoshlar bandligini ta’minlash, ular o‘rtasida huquqbuzarliklarning oldini olish, “Yoshlar daftari”ga kiritilgan hamda uyushmagan yoshlarning ijtimoiy-iqtisodiy muammolarini hal etish, tadbirkor va fermer yoshlarning faoliyatiga to‘siq bo‘layotgan omillarni bartaraf etishga qaratilgan takliflarni ishlab chiqish;
 O‘zbekiston Respublikasi Oliy Majlisi Qonunchilik palatasi qo‘mitalarining qonun loyihalari muhokamasiga bag‘ishlangan majlislarida Yoshlar parlamenti qo‘mitalarining ishtirok etishini va qonun loyihalarini takomillashtirish yuzasidan takliflar berib borishini ta’minlash;
 xorijiy mamlakatlarda tahsil olayotgan va mehnat qilayotgan yoshlarning huquqlari va manfaatlarini himoya qilish, odam savdosi va qonunga xilof mehnat migratsiyasiga qarshi kurashishga qaratilgan tadbirlarni amalga oshirish bo‘yicha asoslantirilgan tashabbuslarni ilgari surish;
 Yoshlar parlamentining asosiy faoliyat yo‘nalishlaridan kelib chiqqan holda 2022-yilga mo‘ljallangan ish rejasini ishlab chiqish va uning ijrosini ta’minlash bo‘yicha tegishli choralarni ko‘rsin.
 4. O‘zbekiston Respublikasi Oliy Majlisi Qonunchilik palatasidagi siyosiy partiyalar fraksiyalari va qo‘mitalariga Yoshlar parlamenti a’zolarini qonun ijodkorligi jarayoniga, nazorat-tahlil tadbirlariga va boshqa shakldagi tadbirlarga muntazam ravishda jalb etish tavsiya qilinsin.
 5. Ushbu Qarorning ijrosini nazorat qilish O‘zbekiston Respublikasi Oliy Majlisi Qonunchilik palatasi Spikerining o‘rinbosari O. Tojiyev zimmasiga yuklatilsin.
 6. Ushbu Qaror qabul qilingan kundan e’tiboran kuchga kiradi.